การประชุมเชิงปฏิบัติการ ครั้งที่ 6



ของสหพันธ์พระคัมภีร์คาทอลิก โซนเอเชียอาคเนย์

 ณ เมืองบันดุง ประเทศอินโดนีเซีย

6-10 สิงหาคม 2012

**ถ้อยแถลง**

 “สิ่งที่เราได้เห็นและได้ฟังนี้ เราประกาศให้ท่านทั้งหลายรู้ด้วย เพื่อท่านจะได้สนิทสัมพันธ์กับเรา ความสนิทสัมพันธ์นี้คือความสนิทสัมพันธ์กับพระบิดา และกับพระบุตรของพระองค์ คือพระเยซูคริสตเจ้า” (1 ยน 1:2-3) VD 2

 ในการประชุมเชิงปฏิบัติการ ครั้งที่ 6 ของสหพันธ์พระคัมภีร์คาทอลิก โซนเอเชียอาคเนย์ (CBF-SEA) หัวข้อ **พระวาจาขององค์พระผู้เป็นเจ้า พระวาจาในโลกสมัยปัจจุบัน** ระหว่างวันที่ 6-10 สิงหาคม ค.ศ. 2012 เราผู้ร่วมประชุม 57 คน จาก 6 ประเทศ (อินโดนีเซีย ไทย เมียนมาร์ กัมพูชา เวียตนาม และฟิลิปปินส์) มาที่เมืองบันดุง ประเทศอินโดนีเซีย บ้านของซิสเตอร์เอมมานูเอล กูนันโต คณะอูร์สุลิน ผู้ประสานงาน เพื่อเหตุการณ์สำคัญประการหนึ่ง เรามาเพื่อฉลองพระพรของชีวิตและพันธกิจร่วมกันของเรา ในฐานะสมาชิกของสหพันธ์พระคัมภีร์คาทอลิก โซนเอเชียอาคเนย์ และวางแผนข้างหน้าโดยศึกษาสมณลิขิต พระวาจาขององค์พระผู้เป็นเจ้า (Verbum Domini - VD) ประยุกต์ในบริบทของประเทศของเรา ด้วยความหวังว่าเป็นการเตรียมฉลองปีแห่งความเชื่อ

 การอยู่ร่วมกันห้าวันนี้เป็นการพบปะต่อเนื่องกับองค์พระผู้เป็นเจ้า ผู้ร่วมเดินทางกับเราดังที่หมู่บ้านเอมมาอูส (ลก 24:13-35) หัวใจของการมารวมกันครั้งนี้คือการพบปะกับองค์พระผู้เป็นเจ้าผู้ทรงกลับคืนพระชนมชีพ การสอนเราให้รู้จักใส่ใจพระองค์ ผู้เสด็จมาหาเราในวิถีทางใหม่และประทับใจ ขณะที่เราเดินไปตามถนนแห่งการเป็นศิษย์และร่วมพันธกิจนี้

 ช่วงเวลาของการประชุมเชิงปฏิบัติการสมบูรณ์ดี เริ่มด้วยโอกาสฉลองพระเยซูเจ้าทรงประจักษ์พระวรกายต่อหน้าอัครสาวก และจบด้วยการฉลองนักบุญลอเรนซ์ สังฆานุกรและมรณสักขี สารขององค์พระผู้เป็นเจ้าสำหรับเราในฐานะผู้อภิบาลด้านพระวาจานั้นชัดเจน พระองค์ทรงปรารถนาประจักษ์แก่เรา ในฐานะผู้รับใช้ด้านพระวาจา และให้กำลังใจเราอุทิศตนอย่างร่าเริง ด้วยการวางใจในพระญาณเอื้ออาทร และมั่นใจว่าพระวาจาจะเบ่งบาน อันที่จริงพระวาจาของพระเจ้าที่เราประกาศในพิธีกรรม เป็นพระวาจาทรงชีวิตและบังเกิดผล โดยอาศัยพลานุภาพของพระจิตเจ้า (VD 52) และจากพระวรสารนั้นเราค้นพบทิศทางใหม่ในการเดินทางของเรา (VD 51)

 เรารู้สึกโชคดีที่ได้รับการหล่อเลี้ยงจากปรีชาญาณของบรรดาผู้อภิบาลและวิทยากร ที่ได้นำเราให้เข้าใจลึกซึ้งและชื่นชมกับสาระของสมณลิขิตฉบับนี้ ความน่ารักของผู้อภิบาลที่อดทน สุภาพ และตั้งใจฟัง เป็นการให้กำลังใจเรา ประสบการณ์ การร่วมพิธีฟังพระวาจาและบูชาขอบพระคุณ การรายงานจากแต่ละประเทศ มิตรภาพ การไปดูการแสดง (วงดนตรีอังกะลุง) ทางวัฒนธรรมและ (เยี่ยมอาสนวิหารที่สนใจ) ด้านศาสนสัมพันธ์ ได้ท้าทายเราให้ตอบสนองอย่างเป็นรูปธรรม

 หวังว่าสิ่งต่างๆ เหล่านี้จะทำให้เกิดสิ่งดีเหมือนกันจากพระวาจาและสมณลิขิตนี้ ดังนั้น เราเชื่อว่าจะพยายามปฏิบัติสิ่งต่อไปนี้ ไม่ว่าในฐานะสมาชิกของสหพันธ์ (CBF-SEA) หรือพระศาสนจักรท้องถิ่นแต่ละแห่ง

1. **การแปลและการผลิตพระคัมภีร์**

เป็นความตั้งใจอันดับแรกของทุกประเทศในเอเชียอาคเนย์ เพราะเหตุที่คาทอลิกยังมีพระคัมภีร์เป็นส่วนน้อย และการเผยแพร่สมณลิขิต เช่น พระวาจาขององค์พระผู้เป็นเจ้า โครงการศึกษาพระคัมภีร์ คู่มือการเทศน์แต่ละอาทิตย์ และอุปกรณ์ด้านอภิบาลพระคัมภีร์

1. **การอบรมต่อเนื่องแบบบูรณาการสำหรับคนงานด้านอภิบาล – พระคัมภีร์**

คนงานด้านอภิบาล – พระคัมภีร์ จำเป็นต้องรับการอบรมต่อเนื่องแบบบูรณาการ ตามข้อแนะนำของสมณลิขิตฉบับนี้ พยายามให้มีผู้ร่วมงานด้านนี้มากขึ้นทั้งเก่าและใหม่ ให้พวกเขามีทักษะและความช่วยเหลือด้านการเงิน ให้กำลังใจสัตบุรุษมาร่วมทำงานด้านนี้ เราตั้งใจจะจัดการอบรมเป็นพิเศษแก่เยาวชน

1. **การอบรมสัตบุรุษด้านพระวาจา**

เราเห็นความสำคัญของการรับพลังชีวิตจากพระวาจา โดยอาศัยการสัมมนาและการประชุมเชิงปฏิบัติการ เพื่อจะเสริมศักยภาพฆราวาส แม้จะขาดทรัพยากรเพื่อดำเนินการนี้

เราเห็นความสำคัญของสื่อสารมวลชน ดังนั้น ทุกประเทศต้องพยายามหาวิถีทางใช้ประโยชน์ด้านนี้เพื่อการประกาศพระวาจา เราต้องสนใจจริงจัง ผลิตเว็บไซต์ วีดีทัศน์ ซีดี วารสาร

1. **การร่วมมือกับสถาบันและชุมชนที่มี**

การร่วมมือกันเป็นหัวใจของสหพันธ์พระคัมภีร์คาทอลิก เพื่อร่วมมือกันในระดับท้องถิ่น และสถาบันระดับนานาชาติ หันมาสนใจพระวาจาร่วมกัน ดังนั้น อาศัยการประชุมอย่างสม่ำเสมอ และเปิดรับสมาชิกหน่วยงานที่มีจุดประสงค์จัดการอบรม สัมมนา และประชุมเชิงปฏิบัติการ ช่วยเหลือกันและกันในโซนเอเชียอาคเนย์ และเมื่อลำบากด้านการเงิน เราหวังจะได้รับความช่วยเหลือสนับสนุนจากความใจดีของบางหน่วยงาน

เรารับรู้ถึงสิ่งที่เกิดขึ้นในทุกประเทศ และเร่งเร้าให้ทำงานต่อไป เราขอฝากกิจการต่างๆ ของสหพันธ์พระคัมภีร์ โซนเอเชียอาคเนย์ ในพระญาณเอื้ออาทรของพระเจ้า เราเชื่อว่าโครงการต่างๆ จะไม่ขาดความช่วยเหลือจากภายนอก ด้วยทรัพยากรที่เรามีในภูมิภาคนี้ โดยเฉพาะสมาชิกผู้ชำนาญก็สามารถช่วยได้มาก แต่ละคนต้องตระหนักเสมอถึงความเร่งด่วนเพื่อประกาศพระวาจา พระเยซูเจ้าได้สั่งบรรดาอัครสาวกว่า “อย่าหาเหรียญทอง เหรียญเงิน หรือเหรียญทองแดงใส่ในไถ้ เมื่อเดินทางอย่ามีย่าม อย่ามีเสื้อสองตัว อย่าสวมรองเท้า อย่าถือไม้เท้า เพราะคนงานย่อมมีสิทธิ์ได้รับอาหารอยู่แล้ว” (มธ 10:9-10) การมีส่วนบริจาคเล็กๆ น้อยๆ ของเรา เหมือนเด็กชายคนนั้นกับขนมปังบาร์เลย์ห้าก้อน กับปลาสองตัว (ยน 6:7-15) จะนำเศษที่เหลือจำนวนมากมารวมกันและการทำงานที่ประสานกลมกลืน แบบวงดนตรีอังกะลุง จะทำให้เกิดดนตรีที่ยกจิตใจให้เป็นอิสระ

ขอบคุณทุกคนผู้ที่ช่วยเหลือให้การประชุมนี้บังเกิดผล เป็นพิเศษซิสเตอร์คณะอูร์สุลิน สังฆมณฑลบันดุง สมาชิกของศูนย์พระคัมภีร์อังเยลาเมริชี และฆราวาสอื่นๆ ทุกคน

ขอพระเจ้าทรงช่วยเราให้จัดเตรียมดิน ให้เมล็ดเติบโต ออกดอกและบังเกิดผลเป็นจำนวนมาก โดยอาศัยความช่วยเหลือของพระมารดาพรหมจารี

พระสังฆราช วีระ อาภรณ์รัตน์ แปล

18 สิงหาคม 2012